CO2 tűzoltó készülékek: Milyen helyiségekben, hogyan alkalmazhatók?
2020. május 15. 15:01
A szén-dioxiddal oltó készülékek oltóanyaga a cseppfolyósított szén-dioxid gáz. Ez a levegőnél nehezebb, nincs korrodáló hatása, vízben jól oldódik, jó elektromos szigetelő és nem okoz maradandó szennyeződést. E tulajdonságai alapján elektromos berendezések és éghető folyadékok tüzeinek oltására kiválóan alkalmasak. Mire kell ügyelni még tervezésükkor és használatuk során?
Hova előnyös alkalmazni?
A szén-dioxid a B (folyékony, vagy cseppfolyós szilárd anyagok (olvadékok) tüzei) és C tűzosztály (éghető gázok tüzei) tüzeinek oltására alkalmas.
A szén-dioxiddal oltás fő előnye, hogy a szén-dioxid nem vezeti az áramot, így elektromos berendezések tüzeinek oltására kiválóan alkalmas. Itt további előnyt jelent, hogy az oltóanyag a levegővel elkeveredik, így tiszta oltást lehet vele végezni. Ezért javasolható pl. számítógépek, szerverszobák, elektromos szekrények helyiségébe. Ezeken a helyeken a porral oltás jelentősen károsíthatja a berendezéseket.
A szén-dioxiddal oltó készülékekből -78 fokos szén-dioxid áramlik ki, amely súlyos fagyási sérüléseket okozhat, ezért is kapnak – az alkalmazók védelmére – speciális műanyag szórófejet a készülékek.
Zárt térben kiszorítja a levegőt a helyiségből, ami fulladáshoz vezethet, ezért ezeket a tűzoltó készülékeket meghatározott módon, az alkalmazásra figyelve szabad használni.
Az oltáshoz nagyobb mennyiségre van szükség, ezért zárt helyiségben kialakuló 5-6% szén-dioxid-koncentráció már az oltást végzőre is veszélyt jelent. A koncentráció egy kis térben nagyon gyorsan növekszik.
Statikus feltöltődési hajlama miatt robbanásveszélyes légtérben nem alkalmazható.
Hogyan alkalmazzuk kis méretű helyiségekben?
Általában azt tanácsolják, hogy zárt és kis méretű helyiségben célszerű légzésvédő eszközt is elhelyezni a készülék mellett. A kérdés persze, hogy mit tekintünk kis méretű helyiségnek, és van-e mód a légzésvédő nélküli biztonságos használatra.
A Német Biztosítók Szövetsége által indított gyakorlati projekt során kapcsolószekrényekben, szerver- és tároló helyiségekben, liftek géptereiben végeztek tűzteszteket. Ezek alapján azt állapították meg, hogy a helyiség tényleges magassága, helyett legfeljebb 2 m magassággal kell számolni. Annak elkerülése érdekében, hogy az oltás során kibocsátott CO2 révén semmilyen veszélynek ne legyen kitéve a tűzoltást végző, úgy kell számolni, hogy a helyiségben a CO2-oltóanyagnak kilogrammonként legalább 5,5 m2 terület jusson.
2 kg-os CO2-tűzoltókészülékek legalább 11 m2,
5 kg-os CO2-tűzoltókészülékek legalább 27,5 m2 szabadterű helyiségben helyezhetők el a mérgezés veszélye nélkül.
A szabad tér mindig szabad, berendezésekkel beépítetlen teret jelent.
Ha a helyiségben az 1 kg oltóanyagra jutó szabad alapterület kevesebb, mint 5,5 m2 akkor a tüzet csak kívülről, résnyire nyitott ajtóból szabad oltani. Ebben segíthet, hogy a szén-dioxid oltóanyagú készülékek oltási hatótávolsága 5-7 m. Az oltást követően az ajtót be kell csukni, így a szén-dioxid kiszorító hatása érvényesülni fog. A helyiségbe csak hatékony szellőztetés után vagy annak hiányában a levegőtől független (tűzoltó) légzőkészülékben léphetünk be.
Szilárd, szerves anyagok és fémek tüzeit nem lehet szén-dioxiddal oltani.
Deutsche Gesetzliche Unfallversicherung e.V. (DGUV) Stellungnahme des Sachgebiets „Betrieblicher Brandschutz“